1. ปัจจัยความเสี่ยง

1.1
ความเสี่ยงอันเนื่องมาจากภาวะการแข่งขันที่รุนแรงในตลาดชิ้นส่วนพลาสติกสำหรับเครื่องใช้ไฟฟ้า
และเครื่องใช้อิเล็กทรอนิกส์ประเภทออดิโอวิชชวล

ในปีที่ผ่านมา
ธุรกิจผลิตชิ้นส่วนพลาสติกสำหรับเครื่องใช้ไฟฟ้าและเครื่องใช้อิเล็กทรอนิกส์ประเภทออดิโอวิชชวลสร้างรายได้โดยเฉลี่ยประมาณร้อยละ
74 ของยอดขายรวมของบริษัท จากการที่ตลาดผลิตภัณฑ์ประเภทนี้มีการขยายตัวเพิ่มขึ้น
เนื่องจากการย้ายฐานการผลิตของบริษัทต่างชาติเข้ามาที่ประเทศไทย
ซึ่งจะพบว่ายอดการส่งออกขยายตัวเพิ่มขึ้นในปี 2547
แต่จากสภาพการแข่งขันที่รุนแรงมากขึ้นจากการแข่งขันจากบริษัทสัญชาติญี่ปุ่นและไต้หวันที่มีฐานการผลิตอยู่ในประเทศไทย
และบริษัทคู่แข่งในประเทศจีนซึ่งมีต้นทุนแรงงานที่ต่ำกว่า
ส่งผลให้ราคาขายของสินค้าในสายผลิตภัณฑ์ดังกล่าวมีแนวโน้มที่จะลดลง ดังนั้น
สายผลิตภัณฑ์ประเภทนี้จึงมีการแข่งขันทางด้านราคาที่สูงซึ่งจะส่งผลกระทบต่ออัตรากำไรเบื้องต้น
ซึ่งภาวะดังกล่าวอาจกระทบต่อ อัตราการเจริญเติบโตของยอดขาย
และความสามารถในการทำกำไรในอนาคตของบริษัทได้
ทั้งนี้บริษัทฯได้วางแนวทางรองรับความเสี่ยงดังต่อไปนี้

1.  ปรับปรุงประสิทธิภาพในการผลิตทั้งของแรงงานและเครื่องจักรที่ใช้ในการผลิตเพื่อให้มีต้นทุนต่อหน่วยที่
    ต่ำลง

2.  ขยายฐานลูกค้าไปในสายผลิตภัณฑ์ที่ยังคงมีความต้องการสูง และมีการแข่งขันทางด้านราคาที่ต่ำ
    กว่า ปรับปรุงกระบวนการผลิต
    พัฒนาและเพิ่มฝีมือแรงงานเพื่อทำให้ผลิตภัณฑ์ที่ผลิตได้มีคุณภาพสูง และมี
    ผลผลิตออกมาในปริมาณที่มาก และรวดเร็ว เหนือกว่าคู่แข่งขันอื่นๆ

1.2 ความเสี่ยงทางด้านราคาน้ำมันดิบในตลาดโลกที่ปรับตัวสูงขึ้น

เนื่องจากเม็ดพลาสติก คือ วัตถุดิบสำคัญในอุตสาหกรรมผลิตชิ้นส่วนพลาสติก
โดยคิดเป็นสัดส่วนประมาณร้อยละ 60 ของต้นทุนการผลิตรวม
ซึ่งเม็ดพลาสติกเป็นผลพลอยได้จากการกลั่นน้ำมันดิบ ดังนั้น หากราคาน้ำมันดิบในตลาดโลกเพิ่มสูงขึ้น
ก็จะมีส่วนผลักดันให้ราคาเม็ดพลาสติกเพิ่มสูงขึ้น ในปีที่ผ่านมาราคาน้ำมันดิบในตลาดโลกปรับตัวสูงขึ้น
ตามปริมาณความต้องการใช้น้ำมันที่สูงขึ้น ทั้งในส่วนของภาคอุตสาหกรรมการผลิต และ
ในส่วนของการบริโภคส่วนบุคคล ราคาน้ำมันที่สูงขึ้นส่งผลกระทบกับบริษัทดังนี้

1) ราคาเม็ดพลาสติก - ซึ่งเป็นปัจจัยสำคัญในการผลิตมีราคาสูงขึ้น
ส่งผลให้ต้นทุนการผลิตชิ้นส่วนพลาสติกสูงตามไปด้วย
แต่เนื่องจากนโยบายการกำหนดราคาขายของบริษัทฯเป็นแบบยืดหยุ่น โดยใช้ต้นทุนบวกกำไร
ทั้งนี้จะทำการแจ้งราคาขายสินค้าให้ลูกค้าทราบเมื่อราคาเปลี่ยนแปลงไปเนื่องจากราคาวัตถุดิบแพงขึ้น
ดังนั้น จะพบว่าบริษัทสามารถโอนต้นทุนวัตถุดิบที่สูงขึ้นไปยังลูกค้าได้เกือบทั้งหมด
จึงทำให้บริษัทยังคงรักษาอัตรากำไรขั้นต้นไว้ได้หากราคาวัตถุดิบสูงขึ้น

2) ต้นทุนในการขนส่งสินค้า - ราคาน้ำมันที่สูงขึ้น ส่งผลกระทบโดยตรงต่อต้นทุนในการขนส่งสินค้า
เนื่องจากบริษัทฯให้บริการลูกค้าแบบครบวงจร ตั้งแต่ออกแบบชิ้นส่วนพลาสติก
จนกระทั่งส่งสินค้าไปยังโรงงานลูกค้า
โดยจะส่งผลต่อต้นทุนในการขนส่งอย่างมากกับลูกค้าบางรายของบริษัทฯ
ซึ่งมีโรงงานตั้งอยู่ในต่างจังหวัด เช่น กลุ่มลูกค้าหลัก ซึ่งตั้งอยู่ที่ จ. นครราชสีมา เป็นต้น

เนื่องจากลูกค้าของบริษัทฯซึ่งมียอดขายประมาณ 40% ของรายได้รวมบริษัท ตั้งอยู่ที่ จ.นครราชสีมา
ดังนั้น เพื่อลดค่าใช้จ่ายในการขนส่งสินค้า บริษัทฯจึงมีโครงการขยายโรงงานไปที่ จ.นครราชสีมา
โดยการขยายโรงงานในครั้งนี้ นอกจากบริษัทฯจะสามารถประหยัดค่าใช้จ่ายในการขนส่งแล้ว
บริษัทฯได้สิทธิประโยชน์การส่งเสริมการลงทุนจาก BOI
รวมทั้งยังได้รับผลประโยชน์จากอัตราค่าแรงงานของคนในพื้นที่ ซึ่งต่ำกว่าที่ จ.ปทุมธานี ด้วย

1.3 ความเสี่ยงจากราคาวัตถุดิบ

ตามที่กล่าวแล้วว่า เม็ดพลาสติกซึ่งเป็นปัจจัยสำคัญในการผลิตมีราคาสูงขึ้น
ตามราคาน้ำมันดิบในตลาดโลก และ มีความผันผวนของราคาเนื่องจากหลายปัจจัย เช่น
อัตราแลกเปลี่ยน ความต้องการเม็ดพลาสติกในตลาดโลก ดังนั้น
เพื่อป้องกันความเสี่ยงเรื่องราคาวัตถุดิบ บริษัทจะสั่งซื้อเม็ดพลาสติกจากผู้ผลิตด้วยตนเอง
หรือบริษัทจะเป็นผู้สั่งซื้อเม็ดพลาสติกตามคำสั่งของลูกค้า จากแหล่งผลิตภายในประเทศ
โดยซื้อเป็นสกุลเงินบาท เพื่อป้องกันความผันผวนจากอัตราแลกเปลี่ยน และ
บริษัทฯได้วางแนวทางเพื่อรองรับความเสี่ยงดังต่อไปนี้

  ก. มีการสอบถามราคาเม็ดพลาสติกจากผู้ขายมากกว่า 1
  รายก่อนการสั่งซื้อเพื่อใช้ในการเปรียบเทียบ และเงื่อนไขในการค้าที่ดีที่สุด

2.  ติดตามแนวโน้มราคาเม็ดพลาสติกจากผู้ขายภายในประเทศและต่างประเทศ

3.  หากราคาเม็ดพลาสติกมีแนวโน้มที่จะเพิ่มขึ้น
    บริษัทจะซื้อเม็ดพลาสติกล่วงหน้าในปริมาณที่เพียงพอต่อการใช้ในการผลิตในชั่วระยะเวลาหนึ่ง

1.4 ความเสี่ยงด้านการพึ่งพาบริษัทแม่

ในปัจจุบันบริษัทฯสามารถดำเนินธุรกิจโดยทั่วไป (Daily Operation)
อย่างปกติโดยที่ไม่ต้องพึ่งพิงบริษัทแม่ซึ่งเป็นผู้ถือหุ้นรายใหญ่ อย่างไรก็ตาม
บริษัทฯได้รับการสนับสนุนทางด้านธุรกิจจากบริษัทแม่ใน 2 ด้าน คือ ด้านเทคโนโลยีและการตลาด
โดยที่บริษัทฯได้ทำสัญญาความช่วยเหลือทางด้านเทคนิคและการพัฒนา (Technical Service
Agreement) กับบริษัทแม่ มีการต่อสัญญาทุก 6 ปี
เพื่อให้ได้รับการสนับสนุนการถ่ายทอดเทคโนโลยีการผลิตที่ก้าวหน้าจากประเทศญี่ปุ่น
และนำมาปรับปรุงประสิทธิภาพในการผลิตและคุณภาพของสินค้าอย่างต่อเนื่องให้กับบริษัท
สัญญาดังกล่าวกำหนดให้บริษัทชำระค่าธรรมเนียมในอัตราร้อยละ 5 ของยอดขายสุทธิ

ด้านเทคโนโลยี

จากประสบการณ์การดำเนินธุรกิจของบริษัทฯมานานถึง 17 ปี
การควบคุมคุณภาพในแต่ละกระบวนการของการผลิตในแต่ละโรงงานอย่างใกล้ชิด
การมุ่งพัฒนาบุคลากรของบริษัทฯในฝ่ายต่างๆมาอย่างต่อเนื่อง ด้วยความเอาใจใส่ที่ดีแก่พนักงาน
ความรู้และเทคนิคในการผลิตของช่างเทคนิคไทยที่ได้รับการฝึกอบรมที่ประเทศญี่ปุ่นโดยบริษัทแม่
และการที่พนักงานสะสมความรู้และประสบการณ์ในการผลิต
จึงทำให้บริษัทฯเป็นที่ยอมรับของลูกค้าว่ากระบวนการผลิตของบริษัทฯมีประสิทธิภาพสูง
สามารถผลิตสินค้าที่มีคุณภาพได้อย่างรวดเร็ว โดยมีต้นทุนในการผลิตต่อหน่วยที่ค่อนข้างต่ำ
อย่างไรก็ตาม
บริษัทฯยังคงต้องพึ่งพิงความช่วยเหลือทางด้านเทคโนโลยีในการผลิตใหม่ๆจากบริษัทแม่อยู่บ้างเพื่อความสมบูรณ์และความมีประสิทธิภาพในการผลิตสินค้าจนลูกค้าวางใจ
บริษัทฯได้วางแนวทางเพื่อรองรับความเสี่ยงดังต่อไปนี้

1.  ฝึกฝนช่างเทคนิค
    ผู้ควบคุมกระบวนการผลิตและผู้ชำนาญการชาวไทยอย่างต่อเนื่องเพื่อรองรับการพัฒนาและการเปลี่ยนแปลงทางเทคโนโลยีในการผลิต

2.  ส่งเสริมให้ช่างเทคนิคและผู้ชำนาญการที่เป็นชาวไทยให้ได้มีโอกาสในการเรียนรู้
    รวมถึงให้ข้อเสนอแนะเกี่ยวกับการพัฒนาหรือปรับปรุงกระบวนการและเทคโนโลยีในการผลิต

ด้านการตลาด

บริษัทแม่จะให้ข่าวสาร และข้อมูลทางการตลาดที่สำคัญเกี่ยวกับอุตสาหกรรมผลิตชิ้นส่วนพลาสติก
รวมถึงแนะนำลูกค้าเพิ่มเติมให้แก่บริษัทฯ โดยที่บริษัทฯจะเข้าติดต่อกับลูกค้าเองโดยตรง
นอกจากนี้บริษัทแม่จะทำการคัดเลือก และจัดส่งเจ้าหน้าที่ชาวญี่ปุ่นที่มีความรู้
และประสบการณ์ทางด้านการตลาดและการหาลูกค้าให้แก่บริษัท
เจ้าหน้าที่ชาวญี่ปุ่นเหล่านี้จะทำหน้าที่ในการติดต่อกับลูกค้าของบริษัท โดยเฉพาะ OEM
รายใหญ่จากประเทศญี่ปุ่น และควบคุมเจ้าหน้าที่การตลาดชาวไทยที่จะติดต่อและประสานงานกับ OEM
ขนาดกลาง จะเห็นว่าบริษัทฯยังคงพึ่งพิงความช่วยเหลือทางด้านการตลาดจากบริษัทแม่อยู่
ถ้าหากบริษัทฯไม่มีความช่วยเหลือทางด้านการตลาดจากบริษัทแม่แล้ว
ยอดขายของกิจการก็อาจจะได้รับผลกระทบอยู่บ้าง
บริษัทฯได้วางแนวทางเพื่อรองรับความเสี่ยงดังต่อไปนี้

1.  เปิดโอกาสให้เจ้าหน้าที่การตลาดที่เป็นคนไทยมีโอกาสในการติดต่อ
    และประสานงานกับลูกค้าที่มีอยู่ในปัจจุบันมากขึ้นเพื่อลดการพึ่งพิงทางด้านการตลาดจากเจ้าหน้าที่ชาวญี่ปุ่น

2.  เน้นการผลิตสินค้าที่มีคุณภาพ ในราคาที่เหมาะสม
    และให้บริการจัดส่งสินค้าให้ได้ภายในระยะเวลาที่กำหนด เพื่อสร้างความพึงพอใจให้แก่ลูกค้า

1.5 ความเสี่ยงจากอัตราแลกเปลี่ยน

ปัจจุบันบริษัทฯไม่มีการกู้ยืมเงินเป็นเงินตราต่างประเทศ แต่มีการนำเข้าสินค้าประเภทเครื่องจักร
และวัตถุดิบ ซึ่งมีความเสียงในเรื่องของความผันผวนของอัตราแลกเปลี่ยนอยู่บ้าง ในปีที่ผ่านมา
การนำเข้าวัตถุดิบไม่ค่อยได้รับผลกระทบจากอัตราแลกเปลี่ยนเนื่องจากบริษัทฯมีรายรับส่วนหนึ่งซึ่งเป็นเงินตราต่างประเทศ
แต่อย่างไรก็ดี จากการขยายกิจการตลอดปี 2547/2548 มีการนำเข้าเครื่องจักรสูงกว่าปี
2546/2547 ทำให้บริษัทมีความเสี่ยงในเรื่องของอัตราแลกเปลี่ยนในการนำเข้าเครื่องจักรสูงขึ้น
ซึ่งที่ผ่านมาบริษัทฯมิได้ทำการป้องกันความเสี่ยงในเรื่องของอัตราแลกเปลี่ยน
โดยการจัดทำสัญญาอัตราแลกเปลี่ยนล่วงหน้าเพื่อป้องกันความเสี่ยงอันเนื่องจากความผันผวนของอัตราแลกเปลี่ยนเงินตราต่างประเทศสำหรับรายการนำเข้าเครื่องจักรดังกล่าว
ทั้งนี้เพราะบริษัทฯเห็นว่าการซื้อเครื่องจักรมีกำหนดชำระไม่เกิน 90 วัน เท่านั้น
ซึ่งไม่น่าจะมีความผันผวนของอัตราแลกเปลี่ยนเงินตราต่างประเทศมากนัก
การใช้สัญญาอัตราแลกเปลี่ยนล่วงหน้าเพื่อป้องกันความเสี่ยงจึงน่าจะก่อให้เกิดต้นทุนมากกว่าผลประโยชน์ที่คาดว่าจะได้รับ
ในขณะเดียวกันบริษัทฯมีรายได้บางส่วนที่เป็นเงินสกุลดอลลาร์สหรัฐซึ่งจะสามารถนำมาชำระค่าเครื่องจักรได้

1.6 ความเสี่ยงจากการเข้ามาแข่งขันของผู้ประกอบการรายใหม่

เนื่องจากธุรกิจรับจ้างผลิตชิ้นส่วนพลาสติกวิศวกรรม เป็นธุรกิจที่ยังมีแนวโน้มขยายตัวอย่างต่อเนื่อง
ตามภาวะเศรษฐกิจ และอุตสาหกรรมหลัก เช่น อุตสากหกรรมยานยนต์
เครื่องใช้ไฟฟ้าและอิเล็คทรอนิกส์ ประกอบกับอุตสาหกรรมผลิตชิ้นส่วนพลาสติก
เป็นธุรกิจที่ไม่มีความซับซ้อน มีความเป็นไปได้ที่ผู้ประกอบการรายใหม่จะเข้ามาแย่ง ส่วนแบ่งตลาด
แต่อย่างไรก็ตามการผลิตพลาสติกวิศวกรรมผู้ผลิตจะต้องมีประสบการณ์ และความชำนาญ
เพื่อให้ได้ผลิตภัณฑ์ที่มีคุณภาพสูง และสามารถส่งลูกค้าได้ตรงเวลา
ซึ่งผู้ผลิตชิ้นส่วนพลาสติกด้านวิศวกรรมแต่ละรายมักจะมีความสามารถและชำนาญในการผลิตสินค้าในแต่ละกลุ่มแตกต่างกัน
เช่น บางรายอาจถนัดชำนาญในการผลิตสินค้าในกลุ่มเครื่องถ่ายเอกสารและเครื่องพิมพ์
บางรายถนัดผลิตเครื่องเสียงในรถยนต์เป็นต้น ดังนั้น
จึงเป็นเรื่องยากพอสมควรที่ผู้ประกอบการรายใหม่ซึ่งยังไม่มีความชำนาญจะเข้ามาแย่งส่วนแบ่งตลาด

ที่ผ่านมาผลิตภัณฑ์ของบริษัทฯได้รับความเชื่อถือและการยอมรับจากลูกค้ากลุ่ม OEM
ทั้งกลุ่มดั้งเดิมและกลุ่มใหม่ว่า เป็นผลิตภัณฑ์ที่มีคุณภาพสูง
อีกทั้งบริษัทฯได้ความสัมพันธ์อันดีอย่างต่อเนื่องกับลูกค้าซึ่งส่วนใหญ่มีความสัมพันธ์กับบริษัทฯมาไม่น้อยกว่า
5 ปี นอกจากนั้น บริษัทฯ ยังพัฒนาความสามารถของพนักงานอย่างต่อเนื่อง
เพื่อคงไว้ซึ่งคุณภาพการผลิต
จึงเป็นเรื่องที่ค่อนข้างยากที่ผู้ประกอบการรายใหม่จะเข้ามาแย่งลูกค้าในตลาดเป้าหมายของบริษัทฯได้
อย่างไรก็ตามบริษัทฯได้เตรียมมาตรการรองรับการแข่งขันที่สูงขึ้นอันเนื่องมาจากการเข้ามาของผู้ประกอบการรายใหม่ดังต่อไปนี้

1.  ปรับปรุงกระบวนการผลิตให้มีประสิทธิภาพเพื่อลดต้นทุนในการผลิต

2.  เพิ่มความยืดหยุ่นในการผลิตเพื่อให้สามารถรองรับและตอบสนองความต้องการของลูกค้าได้

3.  รักษาความสัมพันธ์อันดีกับลูกค้าที่มีอยู่ในปัจจุบัน

4.  ลดการพึ่งพิงลูกค้ารายหลักๆเพียงไม่กี่ราย และแสวงหาลูกค้ารายใหม่ๆ

1.7
ความเสี่ยงจากการเสียเปรียบด้านการแข่งขันหากไม่สามารถรักษาบุคคลากรและผู้ชำนาญการของบริษัทฯ

แม้ว่าธุรกิจของบริษัทฯมิได้จัดอยู่ในกลุ่มเทคโนโลยีหรือ “ไฮเทค ” ประเภทเทคโนโลยีชั้นสูง
แต่การผลิตชิ้นส่วนพลาสติกในเชิงพาณิชย์ เน้นหนักในเรื่องของคุณภาพของสินค้า และ
ความตรงต่อเวลา ดังนั้น
บริษัทฯเชื่อว่าการที่บริษัทฯจะประสบความสำเร็จในการดำเนินงานได้ต้องอาศัยบุคคลากรในฝ่ายต่างๆที่มีความชำนาญและมีประสบการณ์ในสายงาน
อันประกอบไปด้วย กรรมการบริหาร ผู้บริหารระดับสูง
พนักงานขายและฝ่ายการตลาดรวมถึงช่างเทคนิคต่างๆ ดังนั้น
หากบริษัทฯต้องสูญเสียพนักงานที่สำคัญไป
ก็อาจจะมีผลกระทบต่อความสามารถในการแข่งขันและทำกำไรของบริษัทฯในระยะยาวได้

นอกจากนี้
ความสามารถในการผลิตสินค้าในปัจจุบันและในอนาคตอย่างมีประสิทธิภาพจะขึ้นอยู่กับความสามารถของบริษัทฯที่จะจูงใจให้พนักงาน.ในฝ่ายต่างๆ
เช่น ฝ่ายผลิต ฝ่ายโรงงาน ฝ่ายการเงิน การบริหารจัดการ การตลาด ฝ่ายขาย
และฝ่ายเทคนิคยังคงทำงานกับบริษัทฯต่อไป บริษัทฯได้วางแนวทางเพื่อรองรับความเสี่ยงดังต่อไปนี้

  ก. เสนอผลตอบแทนหรือสิ่งจูงใจให้แก่พนักงานตามมาตรฐานของตลาด เช่น
  มีกองทุนสำรองเลี้ยงชีพ

  ข.
  ดำเนินกิจกรรมต่างๆภายในบริษัทฯเพื่อจุดประสงค์ในการที่จะส่งเสริมและสร้างเสริมขวัญกำลังใจและความรักองค์กรให้แก่พนักงาน

1.8 ความเสี่ยงด้านการบริหาร การจัดการ

บริษัทฯมีกลุ่มผู้ถือหุ้นรายใหญ่คือ กลุ่มยามาด้า (Yamada) ซึ่งประกอบไปด้วยบริษัท มิตซูวาอิเล็กทริค
อินดัสตรี จำกัดซึ่งเป็นบริษัทแม่ของบริษัทฯ บริษัท โอซาก้ามิตซูวา จำกัด และตระกูลยามาด้า
ปัจจุบันกลุ่มยามาด้าถือหุ้นรวมกันประมาณร้อยละ 66.84 ของจำนวนหุ้นทั้งหมด
จึงทำให้กลุ่มผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่จากที่ประชุมผู้ถือหุ้น
ยกเว้นในเรื่องที่ต้องได้รับคะแนนเสียงส่วนใหญ่จากที่ประชุมผู้ถือหุ้น
ซึ่งกฎหมายหรือข้อบังคับบริษัทฯกำหนดให้ต้องได้รับคะแนนเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

แต่อย่างไรก็ดีบริษัทฯมีคณะกรรมการตรวจสอบที่เป็นอิสระ และ
ผู้ตรวจสอบภายในซึ่งจะคอยดูแลและตรวจสอบให้บริษัทฯดำเนินธุรกิจภายใต้หลักการกำกับดูแลกิจการที่ดี
และสร้างผลประโยชน์สูงสุดให้กับผู้ถือหุ้น